钦定古今图书集成/明伦汇编/官常典/第618卷 > 胡永成
## 钦定古今图书集成/明伦汇编/官常典/第618卷 > 胡永成

按《广东通志》：“永成，字思贞，安福人，进士。初知泾县，赈
荒得法，擢刑部主事，以议张延龄狱，谪同知和州，历
知南雄府事。性清介，念虚赋病民，宜折轻赍，乃条减
力役十之六。始兴令翟务实旷职，辄斥去之，僚属肃
然。桥关榷税，出入严明，豪猾不敢正目。或倚贵人挠
之，永成正色曰：‘国有正法，其何敢低昂’？”贵人愧沮。雄
故冲守，多饰厨传求媚永成，或供蔬圃池鱼而已。时
诏有司召民鬻受僧田，所司督促，永成不可，曰：“民故
贫，乃强责其受僧田，非情也。”郡人奇货欲析岭路，令
商民告雄，民不便，永成条六议难之，事得寝。尝修《郡
志》，删润不遗馀力。晋广东副使，兵备海南，卒于仕。

===周思久===按《广东通志》：“思久，字子征，麻城人。嘉靖末以进士知
南雄府。建弘道书院，拔俊才修业其中。重德行，薄浮
华，劝风厉，孳孳不倦。诸社学悉为择师，里甲均徭，一
禀《永平录》。始兴诸乡杂役，悉蠲免之。龙南流贼越境
扰郡，思久作楚歌，贼闻，悲思还峒。民苦兵役，出帑金
代募。寻调琼州。尚书谭大初、都御史海瑞并重之。”